**Sonetul valului de timp**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privește! Ce nor s-a ivit!

Îmi pare că poartă secunde

Ce-au fost și se-ndreaptă spre unde

În care să-și afle sfârșit.

N-au cum, cerul tot, să-l inunde!

Va fi un frumos răsărit,

Iar noru-i deja risipit

Și-ncearcă, în timp, a se-ascunde.

Sub cerul senin, liniștit,

Pe marea cu valuri, s-o frânge

O rază ce s-a despărțit

De soare și pare că plânge

În valul din timpul pornit

Secunde pierdute-a deplânge.